* Għalfejn l-UE jeħtieġ tistabbilixxi regoli li jżidu l-ġustizzja u t-trasparenza għall-pjattaformi online? Il-pjattaformi online jiftħu bibien beraħ ta' opportunitajiet lill-intraprendituri biex jiksbu aċċess malajr u effiċjenti għas-swieq tal-konsumaturi tal-UE; u għalhekk saru l-post fejn jimirħu miljuni ta' negozji, kbar u żgħar, f'diversi setturi mill-bejgħ bl-imnut online u l-iżvilupp tas-servizzi professjonali u l-apps, sat-trasport u l-ospitalità. Barra minn hekk, il-magni tat-tiftix u l-pjattaformi online joħolqu l-biċċa l-kbira tat-traffiku fuq l-internet għan-negozji l-kbar u għall-intrapriżi żgħar u medji (l-SMEs). Madankollu, dawn il-pjattaformi online jaqdu rwol intermedjarju li xi drabi jippermettilhom jinvolvu ruħhom fi prattiki kummerċjali inġusti li jistgħu jikkawżaw ħsara ekonomika ġmielha lin-negozji li jużawhom. Minn fost dawk mistħarrġa fi studju tal-Kummissjoni, madwar 46 % tal-utenti tan-negozju jinnotaw xi problemi fir-relazzjonijiet tagħhom ma' pjattaformi bħal dawn, u 21 % minnhom isibu dawn il-problemi ta' spiss. Barra minn hekk, 75 % tal-utenti l-kbar (jiġifieri l-utenti li jiġġeneraw aktar minn 50 % tal-fatturat tagħhom b'intermedjarji tal-pjattaformi online) huma ferm iżjed probabbli li jsibu l-problemi, u 33 % minnhom isibuhom ta' spiss. Minbarra dan, il-viżibbiltà online tan-negozji żgħar tista' tkun tiddependi fuq il-pożizzjoni tagħhom fir-riżultati tat-tiftix, sew bl-intermedjarji tal-pjattaformi online u sew fir-riżultati ta' tiftix online ġenerali. Fl-istess studju, 66% tal-SMEs tal-UE mistħarrġa jispjegaw li l-pożizzjoni tagħhom fir-riżultati tat-tiftix tħalli impatt sinifikanti fuq il-bejgħ tagħhom. X'inhuma l-benefiċċji tar-Regolament il-ġdid għall-ekonomija inġenerali? Ir-Regolament se jkun l-ewwel tentattiv regolatorju fid-dinja li jistabbilixxi ekosistema ġusta, fdata u mmexxija mill-innovazzjoni fl-ekonomija tal-pjattaformi online u se jikkontribwixxi għal Suq Uniku Diġitali tal-UE aktar innovattiv u kompetittiv, li fl-aħħar mill-aħħar jagħti spinta sinifikanti lit-tkabbir u lill-impjiegi. Hu essenzjali li n-negozji jkollhom relazzjoni aktar prevedibbli mal-pjattaformi online u aċċess għal mezzi effettivi u sempliċi biex jingħelbu l-problemi li jaf ikun hemm. Dan se jħeġġiġhom jużaw il-pjattaformi online bħala mezz biex ikabbru n-negozju tagħhom. Fl-istess waqt, b'regoli aktar ċari fil-livell tal-UE, il-pjattaformi jkollhom ambjent regolatorju prevedibbli u jkunu jistgħu jespandu f'Suq Uniku Diġitali inqas frammentat. Il-konsumaturi kif se jibbenefikaw mir-regoli l-ġodda? X'se jkunu l-benefiċċji għall-konsumaturi? B'mod ġenerali, il-konsumaturi se jgawdu l-effetti pożittivi tar-regoli l-ġodda. Il-kunfidenza, il-prevedibbiltà u ċ-ċertezza legali fl-ambjent tan-negozju online se jitjiebu u għalhekk l-użu ta' pjattaformi tal-intermedjazzjoni online hu mistenni jwassal biex jiżdied l-għadd ta' negozji attivi fuqhom. Aktarx dan iwessa' l-għażla u s-servizzi tal-konsumaturi, iżid il-kompetizzjoni fost in-negozji online u jwassal għal kwalità aħjar u prezzijiet orħos tal-prodotti u s-servizzi għall-konsumaturi. Il-konsumaturi se jgawdu wkoll minn xi vantaġġi speċifiċi. Pereżempju, se tiżdied il-viżibbiltà tal-identità tan-negozji li joffru l-prodotti u s-servizzi. Dawn se jkunu konxji wkoll jekk ir-riżultati tat-tiftix ġenerali jkunu influwenzati minn xi ħlas, ngħidu aħna li jkun għamel xi wieħed mis-sidien tas-siti web. Dan se jgħin lill-konsumaturi jagħmlu għażliet aktar infurmati. Liema intermedjarji tal-pjattaformi online huma fil-kamp ta' applikazzjoni tar-Regolament? Ir-Regolament ikopri l-intermedjarji tal-pjattaformi online u l-magni tat-tiftix online ġenerali li jipprovdu s-servizzi tagħhom lil negozji stabbiliti fl-UE u li joffru prodotti jew servizzi lil konsumaturi li jinsabu fl-UE. Il-konsumaturi jistgħu pereżempju jabbonaw direttament għal servizz online fuq pjattaforma (eż. iniżżlu app), jistgħu jiġu ridirezzjonati lejn is-sit web ta' linja tal-ajru, jew jużaw pjattaforma biex isibu l-lok ta' ristorant jew ħanut li jinsab fil-qrib (eż. bl-hekk imsejħa “My Business” tal-Google). Fost dawn l-intermedjarji tal-pjattaformi online hemm swieq tal-kummerċ elettroniku ta' partijiet terzi (eż. Amazon Marketplace, eBay, Fnac Marketplace, eċċ.), il-ħwienet virtwali tal-apps (eż. Google Play, Apple App Store, Microsoft Store, eċċ.), il-midja soċjali għan-negozju (eż. paġni tal-Facebook, Instagram tal-ħallieqa/tal-artisti, eċċ.) u għodod tat-tqabbil tal-prezzijiet (eż. Skyscanner, Google Shopping, eċċ.). Ir-Regolament jeskludi r-reklamar online, is-servizzi tal-pagamenti, l-ottimizzazzjoni tal-magni tat-tiftix u s-servizzi li jgħaqqdu l-hardware u l-applikazzjonijiet li ma jinvolvux tranżazzjonijiet diretti intermedji bejn in-negozji u l-konsumaturi, kif ukoll intermedjarji li joperaw bejn in-negozji biss (eż. skambji ta' reklamar online). Dan jeskludi wkoll lill-bejjiegħa bl-imnut online, bħall-ħwienet tal-merċa (is-supermarkets) u l-bejjiegħa bl-imnut tad-ditti (eż. Nike.com), diment li dawn il-bejjiegħa bl-imnut online ibigħu direttament biss il-prodotti tagħhom stess, mingħajr ma jkunu jiddependu fuq bejjiegħa terzi u mingħajr ma jkunu involuti fl-iffaċilitar ta' tranżazzjonijiet diretti bejn dawn il-bejjiegħa terzi u l-konsumaturi. X'tip ta' magni tat-tiftix online huma koperti bir-regoli l-ġodda? Il-magni tat-tiftix online li jiffaċilitaw tiftixiet fuq l-internet ibbażati fuq domanda dwar suġġett u li jipprovdu riżultati f'diversi formati li jikkorrispondu mar-rikjesta tat-tiftix (eż. Google Search, Seznam.cz, Yahoo!, DuckDuckGo, Bing, eċċ.) huma koperti bir-Regolament il-ġdid. Ir-regoli l-ġodda kif se jiffaċilitaw il-mod kif joperaw in-negozji fuq il-pjattaformi online? L-UE ħaddmet approċċ koregolatorju li jeżiġi li l-intermedjarji tal-pjattaformi online u l-magni tat-tiftix online jirrispettaw l-obbligi legali u li jħeġġiġhom jieħdu passi kumplimentari minn jeddhom. Ir-Regolament għandu jiżgura li n-negozji li jużaw is-servizzi tal-intermedjazzjoni online u l-magni tat-tiftix ġenerali online ikollhom iżjed ċertezza u ċarezza legali fejn jidħlu r-regoli li jirregolaw ir-relazzjonijiet tagħhom ma' dawn il-pjattaformi u kif isolvu t-tilwimiet li jistgħu jinqalgħu. Qabelxejn, l-intermedjarji tal-pjattaformi online jeħtieġ jagħmlu t-termini u l-kundizzjonijiet standard tagħhom aktar trasparenti u disponibbli faċilment u jħabbru l-bidliet fihom minn kmieni. In-negozji se jkunu infurmati aħjar għax fit-termini u l-kundizzjonijiet se jkun hemm imniżżel ir-raġunijiet tas-sospensjoni jew tat-terminazzjoni ta' kont tan-negozju u jkun fihom deskrizzjoni dwar: It-tieni nett, il-pjattaformi tal-intermedjazzjoni online ma għandhomx iwaqqfu lill-utenti tan-negozju milli jagħmlu l-identità tagħhom viżibbli. It-tielet, il-pjattaformi tal-intermedjazzjoni online u l-magni tat-tiftix se jkollhom jinfurmaw lin-negozji dwar kif jittrattaw u jikklassifikaw il-prodotti jew is-servizzi offruti minnhom stess jew min-negozji li dawn jikkontrollaw, meta mqabbla ma' negozji ta' partijiet terzi, kemm fejn jidħlu t-termini u l-kundizzjonijiet kif ukoll f'xi dokument disponibbli għall-pubbliku. In-negozji għandhom jiġu infurmati wkoll dwar kif il-pjattaformi online jistgħu jinfluwenzaw il-pożizzjoni tal-klassifikazzjoni tagħhom, ngħidu aħna bi ħlas ta' kummissjonijiet addizzjonali. Il-magni tat-tiftix online se jkollhom ukoll jinfurmaw lill-konsumaturi meta r-riżultat tal-klassifikazzjoni jkun influwenzat minn xi ftehim mal-utent tas-sit web. Ir-raba', jekk intermedjarju tal-pjattaforma online jiddeċiedi li jillimita, jissospendi jew jittermina xi kont tan-negozju, inkluż li jneħħi mil-lista xi prodotti jew servizzi individwali jew ineħħihom effettivament mir-riżultati tat-tiftix, dan jeħtieġlu jipprovdi dikjarazzjoni bir-raġunijiet lin-negozju kkonċernat, jibgħatlu twissija 30 jum qabel għall-parti l-kbira tal-każijiet ta' terminazzjoni, u jerfa' d-data assoċjata mal-kont tal-utent tan-negozju, biex din tkun tista' terġa' tittella' jekk il-kont tal-utent tan-negozju jkun ingħalaq bi żball. Il-ħames, ir-Regolament jipprovdi wkoll mezzi effettivi u rapidi għar-riżoluzzjoni tat-tilwim bejn in-negozji u l-intermedjarji tal-pjattaformi online. B'mod partikolari: Fl-aħħar nett, l-organizzazzjonijiet u lill-assoċjazzjonijiet li jirrappreżentaw l-interess tal-utenti tan-negozju se jkollhom l-għażla ġdida li jieħdu azzjoni quddiem il-qrati nazzjonali kompetenti biex iwaqqfu jew jevitaw li s-servizzi tal-intermedjazzjoni online u l-magni tat-tiftix ma' jkunux konformi ma' dan ir-Regolament. Ir-regoli kif se jagħmluha aktar faċli għan-negozji biex isolvu t-tilwim ma' servizzi tal-intermedjazzjoni online? Il-pjattaformi tal-intermedjazzjoni online se jkunu meħtieġa jistabbilixxu sistema interna għat-trattament tal-ilmenti. B'hekk in-negozji se jkunu jistgħu jressqu lmenti direttament lill-pjattaforma, pereżempju bħala riżultat ta' azzjoni jew deċiżjoni meħuda minnhom jew bħala riżultat ta' problema teknoloġika. Il-pjattaformi se jkollhom bżonn iwieġbu l-ilmenti kif xieraq u jikkomunikaw l-eżitu lin-negozji. Barra minn hekk, il-pjattaformi tal-intermedjazzjoni online se jkollhom isemmu medjaturi fit-termini u l-kundizzjonijiet tagħhom, li jistgħu jitolbu l-intervent tagħhom biex b'mod volontarju jippruvaw isolvu t-tilwim barra mill-qorti. Apparti dan, l-organizzazzjonijiet u lill-assoċjazzjonijiet li jirrappreżentaw l-interess tal-utenti tan-negozju se jkollhom l-għażla ġdida li jieħdu azzjoni quddiem il-qrati nazzjonali kompetenti biex iwaqqfu jew jevitaw in-nuqqas ta' konformità mar-Regolament imsemmi hawn fuq. Għalfejn l-intrapriżi żgħar b'inqas minn 50 membru tal-persunal u li jiġġeneraw fatturat inqas minn €10 miljun huma eżentati mill-obbligu li jistabbilixxu mekkaniżmi interni għat-trattament tal-ilmenti, jew mill-obbligu li jsemmu medjaturi? Is-sistema interna għat-trattament tal-ilmenti tinvolvi spejjeż akbar ta' konformità. Biex ikun żgurat li ma jiġi impost l-ebda piż regolatorju sproporzjonat fuq in-negozji tal-pjattaformi waqt il-fażijiet tal-bidu u tat-tkabbir tagħhom, l-intrapriżi żgħar (skont id-definizzjoni tal-UE ta' Intrapriżi Żgħar u Medji) huma eżentati mill-obbligu li jistabbilixxu mekkaniżmi interni għat-trattament tal-ilmenti jew li jsemmu medjaturi. L-Istati Membri kif se jiżguraw li l-pjattaformi online u l-magni tat-tiftix ġenerali jirrispettaw ir-Regolament? L-Istati Membri għandhom jieħdu miżuri li jkunu dissważivi biżżejjed biex jiżguraw li l-pjattaformi tal-intermedjazzjoni online u l-magni tat-tiftix ikunu konformi mar-rekwiżiti fir-Regolament. Barra minn hekk, kif jissemma hawn fuq, l-assoċjazzjonijiet jew l-organizzazzjonijiet li jirrappreżentaw lin-negozji jistgħu jieħdu azzjoni fil-qrati nazzjonali biex iwaqqfu jew jevitaw in-nuqqas ta' konformità ma' xi rekwiżiti tar-Regolament. Dan ir-Regolament kif jintrabat mal-liġijiet nazzjonali? L-istrument magħżul hu Regolament applikabbli direttament, li jevita li l-Istati Membri jistabbilixxu regoli addizzjonali fl-oqsma koperti espliċitament bir-regoli l-ġodda. Ir-Regolament jikkostitwixxi għodda ta' armonizzazzjoni massima, li tapplika esklussivament fir-rigward tat-trasparenza u l-obbligi ta' rimedju, li din tistabbilixxi. Ir-Regolament japplika biss għar-relazzjonijiet kuntrattwali bejn il-pjattaformi u n-negozji u jeskludi l-liġijiet dwar il-prattiki kummerċjali li għandhom x'jaqsmu mar-relazzjonijiet ġenerali bejn in-negozji. Għalhekk l-istandards tal-ġustizzja tal-Istati Membri li huma indipendenti mir-relazzjonijiet kuntrattwali se jibqgħu japplikaw. B'hekk, fil-biċċa l-kbira, l-istandards tal-ġustizzja tal-Istati Membri u ta' dan ir-Regolament se jikkumplimentaw lil xulxin. Apparti hekk, il-Kummissjoni se tikkopera mill-qrib mal-Istati Membri biex tiżgura li l-infurzar tar-Regolament propost ikun proporzjonat u limitat għall-pjattaformi fil-kamp ta' applikazzjoni tiegħu. Fl-aħħar nett, l-Osservatorju tal-UE dwar l-Ekonomija tal-Pjattaformi Online se jevalwa jekk hux se jkun hemm bżonn regoli settorjali aktar speċifiċi. Ir-Regolament il-ġdid u r-regoli tal-kompetizzjoni, kif jikkumplimentaw lil xulxin? Il-liġi tal-kompetizzjoni fil-livell tal-UE jew nazzjonali mhux bilfors tkun tindirizza t-tip u l-firxa ta' kwistjonijiet bejn il-pjattaformi u n-negozji li jindirizza dan ir-Regolament. It-tipi ta' prattiki koperti bir-Regolament mhux bilfors ikollhom għan jew effett antikompetittiv skont l-Artikolu 101 tat-Trattat dwar il-Funzjonament tal-Unjoni Ewropea (it-TFUE) u lanqas ma jeżiġu li l-pjattaforma tkun dominanti fis-suq rilevanti biex ikunu japplikaw (l-Artikolu 102 tat-TFUE). Għalhekk, ir-Regolament jikkumplimenta l-liġi tal-kompetizzjoni iżda ma jissostitwihiex. Il-liġi tal-kompetizzjoni tibqa' tapplika bis-sħiħ. L-UE kif se tiżgura li r-Regolament propost jibqa' validu għall-iskop tiegħu? F'April 2018, il-Kummissjoni stabbiliet l-Osservatorju tal-UE tal-ekonomija tal-pjattaformi online, li hu magħmul minn grupp ta' esperti indipendenti fil-qasam tal-ekonomija tal-pjattaformi online u tim apposta ta' uffiċjali tal-Kummissjoni. L-Osservatorju diġà beda l-ħidma tiegħu u se jagħti pariri u għarfien espert lill-Kummissjoni dwar l-evoluzzjoni tal-ekonomija tal-pjattaformi online. Dan se jsegwi x-xejriet tas-suq, l-opportunitajiet, u l-evoluzzjoni ta' prattiki potenzjalment dannużi kif ukoll l-iżvilupp ta' approċċi nazzjonali ta' politika u regolatorji. Ħidmitu se tiffoka fuq kwistjonijiet bħat-teħid ta' deċiżjonijiet u l-klassifikazzjoni algoritmiċi, l-aċċess u l-użu tad-data, ir-remunerazzjoni tal-materjal muri online, ir-relazzjonijiet kummerċjali bejn in-negozji fir-reklamar online, u l-allegati prattiki diskriminatorji tal-fornituri tas-servizzi lejn l-utenti u restrizzjonijiet fuq l-utenti milli joffru kundizzjonijiet differenti fuq mezzi oħra tad-distribuzzjoni. Dan se jinforma wkoll lill-Kummissjoni dwar l-impatt u l-effettività tal-kodiċijiet ta' kondotta tal-industrija biex jiffaċilita l-applikazzjoni tar-Regolament. Dan l-eżerċizzju ta' monitoraġġ se jinforma lil dawk li jfasslu l-politika pubblika dwar l-opportunitajiet u l-isfidi li jinħolqu bl-ekonomija tal-pjattaformi online u speċifikament jagħti kontribut informattiv lir-reviżjoni tar-Regolament propost tliet snin wara d-dħul fis-seħħ tiegħu. Għal aktar informazzjoni Stqarrija għall-Istampa: Is-Suq Uniku Diġitali: In-negozjaturi tal-UE jaqblu dwar standards ġodda biex itejbu l-prattiki kummerċjali tal-pjattaformi online Skeda informattiva: Pjattaformi online – regoli ġodda biex jiżdiedu t-trasparenza u l-ġustizzja